Document ID: 32010R0468

UREDBA KOMISIJE (EU) št. 468/2010
z dne 28. maja 2010
o oblikovanju seznama EU plovil, ki opravljajo nezakonit, neprijavljen in nereguliran ribolov
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2005 ter o razveljavitvi uredb (ES) št. 1093/94 in (ES) št. 1447/1999 (1) in zlasti členov 27 in 30 Uredbe,
ob upoštevanju naslednjega:
(1)
V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran ribolov (v nadaljnjem besedilu: ribiška plovila IUU) ter postopki za oblikovanje seznama EU takih plovil. V členu 37 navedene uredbe so določeni ukrepi, ki jih je treba sprejeti za ribiška plovila z navedenega seznama.
(2)
V skladu s členom 27 Uredbe (ES) št. 1005/2008 mora seznam EU vključevati ribiška plovila, za katera je Komisija ugotovila, da opravljajo nezakonit, neprijavljen in nereguliran ribolov.
(3)
Seznam EU mora v skladu s členom 30 navedene uredbe vključevati tudi ribiška plovila s seznamov plovil IUU, ki so jih sprejele regionalne organizacije za upravljanje ribolova.
(4)
Dokler Komisija neposredno ne ugotovi, da druga ribiška plovila opravljajo nezakonit, neprijavljen in nereguliran ribolov, so na seznamu EU samo ribiška plovila s seznamov plovil IUU, ki so jih sprejele regionalne organizacije za upravljanje ribolova.
(5)
Ukrepi iz te uredbe so v skladu z mnenjem Upravljalnega odbora za ribištvo in ribogojstvo -
SPREJELA NASLEDNJO UREDBO:
Člen 1
Za namene te uredbe je „seznam EU plovil IUU“ seznam ribiških plovil, ki opravljajo nezakonit, neprijavljen in nereguliran ribolov v smislu člena 27 Uredbe (ES) št. 1005/2008.
Člen 2
Seznam EU plovil IUU je v Prilogi.
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. maja 2010

Labels: 11
6